LT Europos Sąjungos oficialusis leidinys C 184/32

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 184/09

Šiuo paskelbimu suteikiama teisė pareikšti prieštaravimą paraiškai pagal Tarybos Reglamentą (EB) Nr. 510/2006 (1). Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„MIELE DELLE DOLOMITI BELLUNESI“

EB Nr.: IT-PDO-0005-0776-09.06.2009

SGN ( ) SKVN ( X )

1. Pavadinimas

„Miele delle Dolomiti Bellunesi“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto tipas

1.4 klasė. Kiti gyvūninės kilmės produktai

3.2. Produkto, kuriam taikomas 1 punkte nurodytas pavadinimas, aprašymas

„Miele delle Dolomiti Bellunesi“ – produktas, gaunamas iš gėlių, augančių kalnuotojo Beluno provincijos teritorijoje, nektaro, kurį renka vietinio „Apis mellifera“ ekotipo bitės. Šis ekotipas – tai natūraliai sukryžmintos paprastai Ligustica ir Carnica bičių rūšys; ilgainiui šio ekotipo bitės puikiai prisitaikė prie Beluno kalnuotosios aplinkos sąlygų ir suneša daug medaus.

Pagal įvairias augalų ir gėlių rūšis, augančias įvairiais jų augimo laikotarpiais, ir pagal atitinkamų augalų kilmę skiriamos šios „Miele delle Dolomiti Bellunesi“ rūšys: pievų, akacijų, liepų, kaštonų, rododendrų ir kiaulpienių medus.

A. Fizinės ir cheminės savybės

Visas Beluno dolomitų medus turi turėti šias fizines ir chemines savybes:

HMF (pateikimo rinkai metu) < 10 mg/kg

Įvairios „Miele delle Dolomiti Bellunesi“ rūšys turi turėti šias fizines ir chemines savybes:

Medaus rūšis Vandens (%) pH Fruktozės/gliukozės (%) Sacharozės (%) Min. Maks. Min. Maks. Min. Maks. Min. Maks. Pievų 15 18 3,4 4,4 69 78 0 3,8 Akacijų 15 18 3,7 4,1 61 77 0 10 Liepų 16,5 17,8 4 4,1 67 70 0,8 4,6 Kaštonų 16,5 18 4,4 5,8 61 74 0 2,4 Rododendrų 16 17,7 3,7 4,2 65 72 0,1 0,7 Kiaulpienių 17 18 4,3 4,7 37,8 38,5 0,1 0,4

B. Medaus sudėtis pagal žiedadulkes

Kalnų florai būdinga žiedadulkių įvairovė. Todėl skirtingų „Miele delle Dolomiti Bellunesi“ rūšių medus turi atitikti šias sudėties pagal žiedadulkes sąlygas:

Medaus rūšis Žiedadulkės Pievų Daugiausia: kiaulpienių, liepų, kaštonų, rododendrų, įvairių Labiatae šeimos augalų Akacijų > 30 % Robinia pseudoacacia L. Liepų > 10 % Tilia spp. Kaštonų > 70 % Castanea sativa M. Rododendrų > 20 % Rododendrum spp. Kiaulpienių > 5 % – < 30 % Taraxacum spp.

C. Organoleptinės savybės

Jos priklauso nuo augalų kilmės, todėl gali skirtis pagal medaus rūšį:

Pievų medus (arba įvairių gėlių medus): spalva – nuo šviesiai geltonos iki gintaro geltonumo, saldokas, minkštos konsistencijos, greitai kristalizuojasi.

Akacijų medus (arba vikmedžių): šviesios, gintaro geltonumo spalvos, skaidrus, švelnaus skonio, vikmedžio žiedų kvapo, skystos konsistencijos.

Liepų medus: spalva – nuo geltonos iki blyškiai žalsvos, turi kartaus prieskonio, šviežio aromato, tirštas, vėliau kristalizuojasi.

Kaštonų medus: tamsiai rudos spalvos, vidutiniškai švelnaus skonio, jaučiamas lengvas kartumas, gali surūgti, aštraus ir aromatingo kvapo, gali skystėti.

Rododendrų medus: nuo beveik bespalvio iki baltos ar šviesiai gelsvai pilkos spalvos po kristalizacijos, švelnaus skonio, augalų ir vaisių kvapo, skystas, vėliau tirštėja iki smulkių granulių.

Kiaulpienių medus: gelsvo atspalvio, truputį ar vidutiniškai saldus, paprastai rūgštus, truputį kartus, sukietėja.

3.3. Žaliavos (tik perdirbtiems produktams)

Nenurodyta

3.4. Pašarai (taikoma tik gyvūninės kilmės produktams)

Baltyminiam maistui, kurio pagrindas bičių kolonijų surinktos žiedadulkės, draudžiama naudoti produktus, turinčius ne vietinės kilmės žiedadulkių.

Paprastai išimamai koriai su žiedadulkėmis arba atakiuojamos tik žiedadulkės; rėmeliai išdžiovinami ir padedami arba laikomi šaldiklyje spartaus augimo laikotarpiu, kad vėliau būtų galima vėl juos panaudoti, kai bus sumažėję žiedadulkių.

3.5. Specialūs gamybos veiksmai, atliktini nustatytoje geografinėje vietovėje

„Miele delle Dolomiti Bellunesi“ yra gaunamas, perdirbamas ir ruošiamas 4 punkte apibūdintoje geografinėje vietovėje.

Medus imamas iš nekilnojamų avilių arba iš avilių, kurie periodiškai kilnojami į kitą vietą, esančią tik kalnuotoje augalų augimo teritorijoje; šis medus išsukamas tiesiai išimtas iš rėmelių.

Medus renkamas atsižvelgiant į įvairių augalų žydėjimą nuosekliais etapais, kad būtų gautas išskirtinai vieno augalo produktas.

3.6. Specialios pjaustymo, trynimo, pakavimo ir kitos taisyklės

„Miele delle Dolomiti Bellunesi“ išpilstomas į 250, 500 ar 1 000 gramų talpos stiklinę tarą, ją užsukant metaliniu dangteliu, ir pritvirtinant etiketę. Medų taip pat galima pakuoti į nedidelę stiklinę tarą, popierinius maišelius, pailgos formos pakuotes ar kitą tarą, pagamintą iš atitinkamų medžiagų.

3.7. Specialios ženklinimo etiketėmis taisyklės

„Miele delle Dolomiti Bellunesi DOP“ logotipas – netaisyklingos formos apskritimas, sudarytas iš tokių elementų: viršuje – žalios spalvos juosta su pavadinimu iš baltų raidžių „MIELE DELLE DOLOMITI BELLUNESI“; vidinėje pusėje – trys geltonos, mėlynos ir žalios spalvos netaisyklingos juostos, ant kurių nupieštas trijų Lavaredo viršūnių eskizas iš medaus lašelių, varvančių iš tradicinio medaus šaukšto; apatinėje dalyje – užrašas iš geltonų raidžių „D.O.P.“, kaip parodyta toliau. Ant etiketės dar galima nurodyti papildomą užrašą „prodotto della montagna“ pagal nacionalinės teisės aktus.

4. Glaustas geografinės vietovės apibūdinimas

„Miele delle Dolomiti Bellunesi DOP“ geografinė gamybos vieta – visa Beluno provincijos teritorija, esanti kalnų zonoje, kurios ribas žymi kalnų grandinės, natūraliai atskirdamos geografinę vietovę nuo provincijų ir gretimų regionų bei nuo prie šiaurinės sienos esančios Austrijos.

5. Ryšys su geografine vietove

5.1. Geografinės vietovės ypatumai

Aplinkos veiksniai

Medaus gavybos vieta yra kalnuota, miškų gausi teritorija, kurioje yra slėnių ir aukštai esančių vietovių, turinčių Alpių regiono dirvožemio ir klimato bei ekologinių ypatybių ir kurioje daug ganyklų.

Gavybos vietose nėra nei didelių pramonės objektų, nei intensyvios žemės ūkio veiklos, nei magistralinių kelių, kurie galėtų užteršti, be kita ko, bitininkystės produktus. Šios sąlygos leidžia gauti švarų ir sveiką medų, kuriame nėra sunkiųjų metalų ir aplinkos teršalų.

Tokios Beluno provincijos klimato ir aplinkos sąlygos, kaip temperatūra ir dažni lietūs, minimi archyvuose, labai skiriasi nuo gretimų lygumos zonų ir Veneto regiono vidutinių sąlygų ir teigiamai veikia nektaro išsiskyrimą, produkto kokybę ir išlaikymą.

Dėl žemos temperatūros ir dažno lietaus Beluno provincija regione užima pirmą vietą pagal pievas ir ganyklas, kuriose daug Alpių augmenijos, kurios didžioji dauguma auga ant dolomitų klintinių substratų. Ši augmenija – per 2 200 rūšių (1/3 visos valstybės augmenijos) vilioja bites rinkti nektarą ir žiedadulkes iš geriausių šaltinių.

Jau senovėje Beluno dolomitai buvo reikšmingi Alpių pievoms ir ganyklų augmenijai; turtinga ir savita augmenija yra vienas iš Beluno parkų bendrijos, valstybės ir regiono pripažįstamų mokslinių pagrindų.

Daugiausia iš aukštųjų augalų yra maumedžių, skroblų, pušų ir eglių miškų. Uolų apačioje driekiasi tankūs lapuočių ir spygliuočių miškai, o aukštai kalnuose veši pievos, kuriose gausu įvairių rūšių augmenijos, tarp kurių yra rododendrų, dygiųjų dagių, alpinių liūtpėdžių ir kitų kalnų augalų. Slėniuose randami Beluno provincijos gyslinių augalų: jų yra per 1 400 tipų, kurių dauguma išsiskiria endeminėmis ypatybėmis, yra reti ar vertinami dėl didelės jų fitogeografinės vertės.

Vienomis tinkamiausių bitininkystei ir dėl žiedadulkių laikomos tokios pievų žolinių augalų ir medžių rūšys: baltosios akacijos, rododendrai, kiaulpienės, liepos, viržiai, dobilai bei labai daug rūšių, iš kurių renkamas įvairių gėlių medus.

Taip pat labai svarbu, kad būtų tipinių kalnuotų vietovių nektarinių augalų, tokių kaip kaštonai (Castanea Sativa) ir dygieji dagiai (Cardus sp.), nes nektaras yra būtinas biologinis bičių mitybos produktas. Universitetų mokslininkų parengti mokslo straipsniai ir tyrimai įrodė, kad nektaro daugiau būna kalno viršuje, o ne lygumose augančiuose augaluose.

Žmogiškieji veiksniai

Beluno provincijos kalnuose visada buvo bičių; net gerokai anksčiau, kai medaus surinkimas, naudojant įprastinius avilius, reikalavo gamintojų sumanumo, kad ištisos bičių kolonijos būtų išsaugotos nuo išnykimo.

Net sunkiausiais laikais bitininkystė šioje teritorijoje buvo plačiai praktikuojama veikla; dažniausiai buvo naudojami įprasti kaimiškojo tipo aviliai. Naujo avilių tipo „Dadant Blatt“ naudojimo pradžia sudarė palankias sąlygas medaus kultūrai; ši veikla Beluno kalnuose seniai tapo amatu; todėl gamintojai turi įrodyti, kad turi specialių įgūdžių bičių spiečių buvimo vietai nustatyti ir pradėti juos naudoti, kad bičių kolonijos būtų išsaugotos ir išplėstos, kad būtų pasirinktas medaus surinkimo būdas ir laikotarpis, kuriuo galima būtų išskirti skirtingų augalų medų ir imtis priemonių jį išlaikyti.

Šiais laikais dauguma bitininkų dirba Beluno ir Feltrės slėniuose kartu su keletu gamintojų, dirbančių aukštai kalnuose ir renkančių ypač vertinamą medų – rododendrų medų.

5.2. Produkto ypatumai

Vieno augalo medus rodo teritorijoje augančių augalų rūšis, kurios laikomos geriausiomis bitininkystei, dėl žiedadulkių ir nektaro, tokios kaip: baltosios akacijos, rododendrai, kiaulpienės, liepos, kaštonai. Dauguma šių rūšių auga tik kalnų teritorijoje, todėl „Miele delle Dolomiti Bellunesi“ tampa vertingesnis. Pievų medus renkamas iš daugelio Alpių augalų rūšių, kurias renkasi bitės iš 2 200 rūšių, būdingų Beluno provincijos kalnams.

Be su augalais susijusios vertės, „Miele delle Dolomiti Bellunesi“ taip pat pasižymi tokiomis savybėmis: švarumu, sveikus, ilga laikymo trukme, pagrįsta taip pat žema HMF verte, kurios yra geografinės vietovės ir gamintojų darbo įgūdžių rezultatas.

5.3. Priežastinis geografinės vietovės ir kurios nors produkto (SKVN) savybės, gero vardo ir kitos ypatybės (SGN) ryšys

Kalnuota Alpių aplinka, pasižyminti žema temperatūra, dažnu lietumi ir dolomitiniais paviršiais, sudaro sąlygas turtingai Alpių žolinių augalų ir medžių florai vešėti ir todėl Beluno provincijos zona yra tinkama kokybiškam medui iš tik Alpių zonose ar daugiausia jose augančių augalų rūšių gauti.

Žema temperatūra, kuri būna ištisus metus, gerokai žemesnė negu vidutinė regiono arba šalies temperatūra, taip pat teigiamai veikia medaus kokybę ir jo išsilaikymą, kadangi ji stabdo netinkamą fermentaciją ir leidžia ilgiau išsaugoti organoleptines savybes ir sudėtį.

Menka žmogaus veikla (gyventojai, pramonė, keliai), tipinė kalnų zonų izoliacija ir ypač gamintojų gebėjimas profesionaliai verstis veikla, kuri išliko amatininkų lygio, leidžia gaminti švaresnį ir sveikesnį produktą, negu lygumų zonose.

Bitininkystė, kuria Beluno provincijoje visada buvo verčiamasi, ne tik leisdavo papildyti gyventojų pajamas, bet ir vartoti medų kaip energijos šaltinį, kurį galima naudoti kaip maistą per ilgus žiemos mėnesius, taip pat virtuvėje kaip saldinimo priemonę arba ruošiant patiekalus pagal įvairius vietos tradicinius receptus. Medus „Miele delle Dolomiti Bellunesi“ pavadinimu parduodamas daugiau kaip 35 metus ir nuo 9 dešimtmečio parduodamas įvairiose mugėse ir kalnų vietovių žemės ūkio parodose, tai įrodo daug diplomų, gamintojų nuotraukos žemės ūkio susibūrimuose ir straipsniai, kurie rašomi nuo 9 dešimtmečio. To paties laikotarpio nuotraukos įrodo „Miele delle Dolomiti Bellunesi“ vardo populiarumą įvairiuose prekės ženkluose ir etiketėse. „Miele delle Dolomiti Bellunesi“ nuo seno naudojamas keliems tradiciniams patiekalams, pyragams ir ypatingų rūšių duonai Cadore ir Ampezzo bei medaus likeriui ruošti ir valgyti su vietos sūriais. Šiandien vartotojai, ypač turistai, labai ieško šio gaminio; pastarieji jį vertina dėl tipinių savybių ir perka jį per atostogas, kad galėtų jį vartoti ištisus metus, taip šis medus plinta visuose Italijos regionuose.

Nuoroda į paskelbtą specifikaciją

(Reglamento (EB) Nr. 510/2006 5 straipsnio 7 dalis)

Šios valstybės valdžios institucijos pradėjo nacionalinę užprotestavimo procedūrą, paskelbdama saugomos geografinės nuorodos „Miele delle Dolomiti Bellunesi“ pakeitimų pasiūlymų paraišką 2008 m. gruodžio 5 d. Italijos Respublikos oficialiajame leidinyje Nr. 285.

Visą produkto specifikacijos tekstą galite rasti interneto svetainėje:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

arba tiesiogiai Žemės ūkio politikos, maisto ir miškininkystės ministerijos interneto svetainėje (www.politicheagricole.it), spausti rubriką „Prodotti di Qualità“ [Kokybiški produktai] (kairėje ekrano pusėje), paskui „Disciplinari di Produzione all’esame dell’UE (EB Regl. 510/2006)“ [Specifikacijos pateikiamos ES nagrinėjimui (Reglamentas (EB) Nr. 510/2006)].

(1) OL L 93, 2006 3 31, p. 12.